Johannes, Dei gracia Dacie, Suecie, Noruegie, Slauorum, Gottorumque rex etc., exellentissimo et potentissimo principi et domino, domino Basilio, tocius Ryssye imperatori, salutem et sinceram atque fraternalem in Domino dilectionem. Dilectissime frater et confederate, vestre maiestatis nuncius Ystania tali die n. ad nos vna cum Dauid, haraldo nostro, applicuit atque venit, nobis vestras literas exhibens atque presentans, ex quibus litteris clarius accepimus, vos velle pie memorie domini Johannis Basilij vestigia in omnibus imitari et precipue fraternalem amiciciam atque confederationem nobiscum contrahere ac super tali amicicia et confederatione literas nostras conficere et eas ad manus vestras per specialem nostrum viceuersa et vna cum predicto Ystania, nuncio vestro, dirigere atque transmittere, quas literas, ut desiderastis, confecimus ac eas confectas ad manus vestras vna cum memoratis nuncio nostro N. ac Ystonia in presenciarum dirigimus atque transmittimus, summopere desiderantes atque deprecantes, ut similes litteras vestras, eandem amiciciam et confederationem continentes, nobis remittere velitis. O princeps, frater noster, Suecie occupatores regnj nostri prefati terciis elapsis annis, dummodo oratores genitoris vestri in eodem regno aduentum nostrum exspectarent, sua scripta ad nos miserunt, ut tunc intraremus regnum nostrum Suecie absque grauj populo, ne regni incole per itinera, que tunc ascensuri ageremus, nimium aggrauarentur. Sed postquam regnum intrauimus cum pauco populo, ut voluerunt, opposuerunt se nobis in effectu faciendj nobiscum sicut Judej fecerunt contra Christum. Tamen manus istorum Suecorum, rebellium nostrorum, sicut Deo placuit, in persona euasimus. Et sic prefati Sueci rebelles adhuc totum nostrum regnum Suecie occupant et detinent contra Deum, contra omnem iusticiam et iuratam fidelitatem nobis prestitam. Vnde ex corde mouemur rogare fratrem et confederatum nostrum, ut jniquitatem rebellium nostrorum menti sue habeat. Nos vtique, si talis casus accidisset vobis, fratrj nostro, equo animo ferreremus ac si nobis contigisset. Non dubitamus, quin frater noster simile faciat. Certam quoque commissionem ultra quam scriptum est commissimus nuncio nostro vobis fratri nostro referendam. Velitis igitur eidem nuncio nostro referentj concedere fidem talem, qualem nobis, si mutuo conferreremus, concedere velletis. Cum hiis viuat et valeat frater noster in solio sue celsitudinis felix et longeuus. Ex arce nostra Nikoping.